The Black Arrow
„The Black Arrow“ („Qora oʻq“), toʻliq nomi „The Black Arrow: A Tale of the Two Roses“ („Qora oʻq: Ikki atirgul hikoyasi“) — shotland yozuvchisi Robert Louis Stevenson qalamiga mansub sarguzasht va sevgi romani. Kitob oʻlaroq birinchi marta 1888-yil Buyuk Britaniyada „Cassell and Company“ nashriyoti, AQShda „Charles Scribner’s Sons“ nashriyoti tomonidan chop etilgan. Ilk bor 1883-yil „Young Folks“ bolalar jurnalida „The Black Arrow: A Tale of Tunstall Forest“ („Qora oʻq: Tunstall oʻrmoni hikoyasi“) nomi bilan chop etilgan. Asar jurnalda Captain George North taxallusi bilan nashr qilingan. Asarga „Pastonlar maktublari“ (inglizcha: Paston Letters) nomi bilan tanilgan Pastonlar oilasi aʼzolari yozgan xatlar asos boʻlgan. Muallif asar kitob oʻlaroq ancha kech chop etilganini „Hikoya bir necha yil avval muayyan auditoriya uchun yozilgan edi“, deya izohlagan.